Gratum et acceptum habemus et magnificentiam tuam de piarum rerum exsecutione plurimum commendamus, quoniam dilecto filio nostro P(ontio) Vizeliaci abbati, sicut eius directa nobis eius relatio patefacit, amore dei et nostrarum reuerentia litterarum iuxta regiae dignitatis officium diligenter hactenus astitisti et contra suos et monasterii sui persecutores auxilium ei et consilium prebuisti. Vnde quoniam bonorum intentio ad salutaria opera tanto amplius dirigitur, quanto sepius inde commonetur, celsitudinem tuam per apostolica scripta rogamus et in peccatorum tibi remissionem iniungimus, quatinus pro dei amore ac pro beati Petri et nostra reuerentia predictum abbatem diligas propensius et honores et ut monasterium ipsum a dilecti filii nostri Niuernensis comitis et aliorum omnium infestatione defendas, ut fratres inibi commorantes pro tua et regni tui salute ad dominum debeant iugiter intercedere et nos regie nobilitati tue gratias exsoluere debeamus. Et quoniam burgenses Vizeliaci, occassione presertim lapidearum domorum, quas munitas habent et eleuatas aduersus antedictum filium nostrum abbatem et Vizeliacensem ecclesiam, ita superbiunt ut nec manere pro persecutione illorum idem filius noster possit in monasterio, magnificentiam tuam regamus, quatenus easdem domos ita facias dirui, ut burgensium superbia retundatur et Vizeliacensis ecclesia occasione hac non debeat fatigari.